Diari Oficial de la Generalitat Valenciana


Sumari del DOGV 9145, del 06-08-2021 (2021/8498)

ORDRE 25/2021, d'1 d'agost, de la Conselleria d'Educació, Cultura i Esport, per la qual s'estableixen les bases reguladores de les subvencions destinades a municipis de la Comunitat Valenciana per a la realització d'activitats extraescolars, complementàries, culturals i esportives dirigides a la seua població escolar'entre tres i díhuit anys.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9145

Data del DOGV
:   06-08-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/8498

CVE
:   XJNQ-X-5080-4767

Data del document
:   01-08-2021

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDRE 25/2021, d'1 d'agost, de la Conselleria d'Educació, Cultura i Esport, per la qual s'estableixen les bases reguladores de les subvencions destinades a municipis de la Comunitat Valenciana per a la realització d'activitats extraescolars, complementàries, culturals i esportives dirigides a la seua població escolar'entre tres i díhuit anys. [2021/8498]  
PREÀMBUL  
  
Els ajuntaments realitzen una tasca important en matèria d'activitats complementàries dels centres docents, així com de participació en la programació de l'ensenyament, contribuint a l'ensenyament integral de les persones; tot això, en exercici de les competències pròpies que els atribueix tant la Llei 7/1985, de 2 d'abril, reguladora de les bases de règim local, com la Llei 8/2010, de 23 de juny, de la Generalitat, de règim local de la Comunitat Valenciana.  
De fet, en aquesta línia, la Carta europea sobre la participació dels joves en la vida local i regional recomana a les autoritats locals i regionals el «suport organitzat a les activitats socioculturals, que, juntament amb la família i l'escola, són un dels pilars de la cohesió social en el municipi o la regió; aquests són mitjans ideals per a la participació infantil i juvenil en els camps de l'esport, la cultura, l'artesania artística i altres formes de creació i expressió, i també en l'àmbit de l'acció social».  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, estableix en l'article 1.b l'equitat com un dels principis bàsics del sistema educatiu per a garantir la igualtat d'oportunitats per al ple desenvolupament de la personalitat a través de l'educació, la inclusió educativa, la igualtat de drets i oportunitats, també entre dones i homes, que ajuden a superar qualsevol discriminació i l'accessibilitat universal a l'educació.  
  
Els poders públics estem obligats a garantir el dret fonamental a l'educació de tot l'alumnat, independentment de les seues condicions i circumstàncies, assegurant la igualtat d'oportunitats, la inclusió educativa, la igualtat de drets i oportunitats que ajuden a superar qualsevol discriminació i l'accessibilitat universal a l'educació. L'educació ha d'actuar sempre com un element compensador de les desigualtats personals, culturals, econòmiques i socials, amb especial atenció a les que es deriven de qualsevol mena de discapacitat, i ha de disposar dels mecanismes necessaris de flexibilitat per a adaptar-se a la diversitat d'aptituds, interessos i necessitats de l'alumnat.  
  
Per tant, és voluntat de l'Administració educativa promoure l'acció complementària i cooperativa entre els municipis, els centres educatius i les AMPA, amb la finalitat de millorar l'atenció a l'alumnat i promoure la seua participació en les activitats dirigides a la població escolar.  
  
La normativa autonòmica estableix que les activitats complementàries i extraescolars objecte de la present ordre es troben regulades en els articles 57 i 58 del Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària, i en els articles 72 i 73 del Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional.  
En aquest context, de conformitat amb l'Ordre 25/2016, de 13 de juny, de la Conselleria d'Educació, Investigació, Cultura i Esport, per la qual es regulen les condicions i el procediment de sol·licitud i d'autorització d'un pla específic d'organització de la jornada escolar (PEOJE) en els centres sostinguts amb fons públics de segon cicle d'Educació Infantil, Educació Primària i Educació Especial de la Comunitat Valenciana, en l'article 2.1.b, redactat per l'Ordre 2/2018, de 16 de gener, que modifica l'anterior, es disposa que «les activitats extraescolars organitzades en la jornada escolar fora de l'horari lectiu no tindran caràcter lucratiu, seran d'oferta obligada per al centre i voluntàries per a les famílies».  
  
És per això que, aprofitant el potencial educatiu de les activitats esmentades que duen a terme ja els ajuntaments, des de la Conselleria d'Educació, Cultura i Esport es pretén facilitar una sèrie de recursos econòmics amb una línia d'ajudes que reforce les administracions locals en l'organització d'activitats dirigides al foment de la participació sociocultural i esportiva de la ciutadania d'entre 3 i 18 anys. A més a més, amb aquesta línia d'ajudes es pretén fomentar activitats que contribuïsquen a potenciar la vida cultural i esportiva entre la població infantil i juvenil i durant els propers exercicis acadèmics, a través de les corresponents convocatòries de la present subvenció.  
  
Per aquests motius esdevé necessària l'aprovació de les bases, a l'empara del que estableix l'article 164.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Al seu torn, i fent ús de l'habilitació expressa que preveu l'article 171.2 de la Llei 1/2015, d'hisenda pública, del sector públic instrumental i de subvencions, es preveu el pagament anticipat del 100 % de les ajudes als ajuntaments beneficiaris, a fi de garantir que puguen disposar dels recursos necessaris per a organitzar amb immediatesa les activitats extraescolars, complementàries, culturals i esportives, objecte d'aquesta subvenció.  
En compliment del que disposa l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que aquestes subvencions no estan subjectes a l'obligació de notificació prèvia a la Comissió Europea perquè no hi concorren tots els requisits de l'article 107.1 del Tractat de Funcionament de la Unió Europea, atés que la subvenció pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.  
  
En conseqüència, a l'empara del que es preveu en l'article 160.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb la redacció donada per l'article 4 del Decret llei 6/2021, d'1 d'abril, del Consell, de mesures urgents en matèria de gestió economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19; i fent ús de les facultats que em confereix el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i les conselleries de la Generalitat, el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, i l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport; vistos els informes preceptius de l'Advocacia General de la Generalitat i de la Intervenció Delegada a què fa referència l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i vista la proposta de la Direcció General d'Innovació Educativa i Ordenació i de conformitat amb aquesta,  
  
  
ORDENE  
  
Base 1. Objecte de les subvencions i règim jurídic aplicable  
1. Constitueix l'objecte d'aquesta ordre l'establiment de les bases reguladores de les subvencions destinades a municipis de la Comunitat Valenciana per a la realització d'activitats extraescolars, complementàries, culturals i esportives dirigides a la seua població escolar d'entre 3 i 18 anys.  
2. Les subvencions seran concedides d'acord amb el procediment de concurrència competitiva. El procediment de concessió s'iniciarà d'ofici mitjançant una convocatòria pública, adoptada per una resolució de l'òrgan competent i publicada en el Diari Oficial de la Generalitat Valenciana.  
3. El programa d'activitats subvencionables s'haurà de realitzar durant el període que establisca la corresponent convocatòria.  
4. Seran subvencionables aquelles despeses corrents (despeses de personal i de funcionament), que de manera indubtable estiguen relacionades directament amb l'activitat subvencionada i que es realitzen en el període comprés en la convocatòria de la present subvenció.  
5. Aquesta subvenció es regirà per aquestes bases, i també per la Llei 1/2015, de 6 febrer, de la Generalitat, d'hisenda pública, del sector públic instrumental i de subvencions; pels preceptes declarats bàsics de la Llei 38/2003, general de subvencions, i les seues disposicions de desplegament.  
  
Base 2. Finalitat de les subvencions  
La finalitat de les subvencions objecte d'aquesta ordre és proveir una oferta d'activitats extraescolars, complementàries, culturals i esportives dirigides a la població escolar d'entre 3 i 18 anys dels municipis de la Comunitat Valenciana.  
  
Base 3. Compatibilitat de les ajudes  
1. Les subvencions regulades mitjançant aquestes bases són compatibles amb altres subvencions, ajudes, ingressos o recursos per a la mateixa o anàloga finalitat, procedents de qualssevol administracions o ens públics o privats, estatals, de la Unió Europea o d'organismes internacionals.  
2. L'import de les subvencions regulades en aquestes bases en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.  
  
Base 4. Destinataris  
1. Seran beneficiaris de les subvencions objecte de regulació en aquestes bases els municipis de la Comunitat Valenciana que hagen presentat una sol·licitud en el termini de presentació de sol·licituds i tinguen població empadronada en la data de publicació de la convocatòria amb edat compresa entre els 3 i els 18 anys, segons l'INE.  
2. No podran obtindre la condició d'entitat beneficiària aquells municipis en els quals concórrega alguna de les circumstàncies previstes en l'article 13 de la Llei 38/2003, de 17 de novembre, i en el que es preveu a aquest efecte en el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
Base 5. Obligacions dels beneficiaris  
1. Els beneficiaris hauran de complir les obligacions que s'estableixen en els articles 14 i 15 de la Llei 38/2003, de 17 de novembre, general de subvencions, i articles 159 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Els beneficiaris hauran de:  
a) Acreditar els requisits exigits per a tindre accés a la subvenció.  
  
b) Dissenyar i organitzar un programa d'activitats extraescolars, complementàries, culturals i esportives dirigides a la seua població escolar d'entre 3 i 18 anys, el qual haurà de garantir la inclusió i la igualtat d'oportunitats de conformitat amb les competències educatives dels municipis que no impliquen duplicitat amb l'Administració autonòmica.  
c) Realitzar les activitats abans del termini establit en la corresponent convocatòria.  
d) Justificar documentalment la destinació de la subvenció, d'acord amb el que es determina en aquestes bases.  
e) Prestar col·laboració i facilitar a la Intervenció General de la Generalitat o altres òrgans competents tota la informació que els siga requerida en l'exercici de les seues funcions de control, d'acord amb el que estableix l'article 113 i següents de la Llei 1/2015.  
3. Així mateix, hauran de fer constar expressament en tot imprés o publicitat que faça referència a les actuacions subvencionades per la Conselleria d'Educació, Cultura i Esport la procedència del finançament.  
  
Base 6. Subcontractació  
L'execució de les activitats objecte de subvenció poden fer-les els municipis, bé directament amb mitjans personals o materials propis, o bé subcontractant amb tercers fins al 100 % de l'activitat.  
Base 7. Despeses subvencionables  
1. Les ajudes previstes en aquesta ordre tindran caràcter de subvenció i compliran el que disposa l'article 31 de la Llei 38/2003, de 17 de novembre, general de subvencions. En cap cas seran subvencionables les despeses excloses en aquesta base. En aquest sentit, els tributs són despeses subvencionables quan la persona beneficiària de la subvenció els abona efectivament. En cap cas es consideren despeses subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
2. Són despeses subvencionables les següents:  
a) Les despeses corrents i de funcionament que de manera indubtable estiguen relacionades directament amb l'activitat subvencionada i que es realitzen en el període comprés en la convocatòria de la present subvenció. Són despeses corrents aquelles que reunisquen alguna de les següents característiques: ser béns fungibles, tindre una duració previsible inferior a l'exercici econòmic, no ser susceptibles d'incloure en inventari o ser despeses previsiblement reiteratives.  
b) Les despeses de personal que de manera indubtable estiguen relacionades directament amb l'activitat subvencionada i que es realitzen en el període comprés en la convocatòria de la present subvenció.  
c) Altres despeses que es prevegen específicament en la convocatòria.  
3. No seran objecte d'ajuda les despeses que es referisquen a material inventariable.  
4. S'exclouen aquelles despeses que no tinguen una relació directa amb l'activitat subvencionada.  
5. Es considerarà despesa realitzada la que ha sigut pagada efectivament amb anterioritat a la finalització del termini de presentació de la documentació justificativa.  
  
  
Base 8. Forma de presentació de les sol·licituds  
1. Les sol·licituds es presentaran en els termes i amb els requisits que establisca la convocatòria respectiva, la qual determinarà, entre altres, els terminis i llocs de presentació. La sol·licitud haurà d'anar acompanyada de la documentació que, si s'escau, determine la respectiva convocatòria.  
2. La presentació de la sol·licitud es realitzarà exclusivament per mitjans electrònics a través de la seu electrònica de la Generalitat (https://sede.gva.es), de conformitat amb l'article 14 de la Llei 39/2015, d'1 d'octubre, del procediment administratiu comú de les administracions públiques.  
3. La presentació de la sol·licitud comporta l'acceptació d'aquestes bases.  
4. La sol·licitud anirà acompanyada de la documentació següent:  
a) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003.  
c) Resolució o acord de l'òrgan municipal competent en què se sol·licita l'ajuda.  
d) Projecte amb les línies bàsiques de la programació a realitzar durant el període establit en la convocatòria.  
e) Import sol·licitat.  
  
Base 9. Termini de presentació  
1. El termini de presentació de sol·licituds serà de quinze dies hàbils, comptats a partir de l'endemà de la publicació de la convocatòria en el Diari Oficial de la Generalitat Valenciana.  
2. Quan la sol·licitud no reunisca els requisits o falte algun document complementari dels exigits, es publicarà el llistat d'esmenes en la pàgina http://ceice.gva.es/va/web/madres-padres-alumnos/subvencions-ajuntaments (d'ara en avant, la web de subvencions ajuntaments). Aquesta publicació s'entendrà com el requeriment perquè siga esmenat en el termini de deu dies hàbils, amb la indicació que, si no es fa així, es considera que desisteix de la seua petició, prèvia resolució dictada a aquest efecte.  
  
Base 10. Criteris objectius de l'atorgament de la subvenció i quantia de la subvenció  
1. Per a la concessió de les subvencions s'examinaran en un únic procediment totes les sol·licituds presentades en el termini establit i es resoldran en un únic acte administratiu, determinant l'import de la subvenció una vegada aplicats els criteris indicats en l'apartat següent.  
2. L'import de la subvenció adjudicada a cada municipi (Qi) es compondrà d'una quantitat fixa (Fi) més una quantitat variable (Vi):  
Qi = Fi + Vi  
a) La quantitat fixa serà de tres mil euros (3.000 ?) per a cada municipi que concórrega en la convocatòria.  
Fi = 3000  
b) La quantitat variable dependrà del nombre de municipis que presenten sol·licitud i de la puntuació obtinguda segons els següents subapartats:  
b.1) La quantitat variable total a repartir (Vt), serà la que resulte de restar al global de la subvenció (Qt) la suma de les quantitats fixes assignades als municipis que concórreguen a la convocatòria (Ft).  
Vt = Qt-Ft  
Ft = Fi  
b.2) Cada sol·licitud admesa rebrà una puntuació (Pi), que s'extraurà de dividir el nombre de persones amb edat compresa entre 3 i 18 anys, empadronades en el municipi (PEi) segons les últimes dades disponibles de l'Institut Nacional d'Estadística, entre la renda mitjana disponible (RMDi), corresponent a l'exercici actualitzat segons la corresponent convocatòria, d'acord amb les dades públiques de l'Agència Estatal d'Administració Tributària  
El càlcul de la renda disponible de cada municipi es realitzarà d'acord amb la fórmula següent: Renda disponible = (Partida 475, base liquidable general sotmesa a gravamen) + (Partida 480, base liquidable de l'estalvi) - (Partida 557, quota resultant de l'autoliquidació). Finalment, el valor obtingut de Renda disponible en cada municipi es dividirà pel nombre de persones declarants en el municipi, que donarà com a resultat la Renda disponible mitjana en el municipi.  
Pi=PEi/RMDi  
b3) La quantitat variable assignada al municipi (Vi) serà el resultat de multiplicar la quantitat variable total de la subvenció (Vt) per la puntuació del municipi (Pi) i dividir el resultat entre la suma de totes les puntuacions de les sol·licituds admeses.  
Vi = Vt x Pi / Pi  
3. L'import de la subvenció no podrà ser superior a l'ajuda sol·licitada  
  
Base 11. Instrucció i gestió del procediment  
1. Correspondrà a la Subdirecció General d'Innovació i Qualitat Educativa les actuacions necessàries per a la instrucció d'aquest procediment de concessió de subvencions.  
2. En aquesta subdirecció es crearà una comissió d'avaluació composta per:  
a) Presidència: la persona titular de la subdirecció general.  
b) Vocalies:  
- La persona titular de la subdirecció general competent en cultura o persona que la substituïsca.  
- La persona titular de la subdirecció general competent en esport o persona que la substituïsca.  
- Dos tècnics o tècniques, designats, en un cas, per la Direcció General d'Innovació Educativa i Ordenació, i en l'altre, per la Direcció General d'Inclusió Educativa, un dels quals exercirà les funcions de secretaria.  
3. Aquesta comissió elaborarà una relació ordenada de sol·licituds d'acord amb els criteris establits en aquestes bases, i proposarà a l'òrgan competent la relació de les entitats beneficiàries amb el límit del crèdit existent en la convocatòria.  
4. La comissió avaluadora que es constituïsca a l'empara d'aquesta ordre s'ajustarà als principis de composició i presència equilibrada entre homes i dones establits per l'article 10 de la Llei 9/2003, de 2 d'abril, per a la igualtat entre dones i homes.  
  
Base 12. Resolució de la convocatòria i termini  
1. Correspon a la persona titular de la Direcció General d'Innovació Educativa i Ordenació la resolució de concessió de les ajudes regulades en aquesta ordre.  
2. La resolució serà motivada de conformitat amb el que disposen les bases reguladores; en tot cas, quedaran acreditats en el procediment els fonaments de la resolució que s'adopte.  
3. La resolució, a més de contindre la relació de sol·licitants als quals es concedeix la subvenció i l'import d'aquesta, farà constar, si s'escau, de manera expressa, la desestimació de la resta de les sol·licituds, si n'hi ha.  
4. El termini màxim per a resoldre la convocatòria serà de sis mesos a comptar de la publicació de la convocatòria en el Diari Oficial de la Generalitat Valenciana. No obstant això, les sol·licituds sobre les quals no recaiga resolució expressa en aquest termini s'entendran denegades, sense perjudici de l'obligació legal de resoldre establida en l'article 21 de la Llei 39/2015, del procediment administratiu comú de les administracions públiques.  
5. La resolució definitiva es publicarà en el Diari Oficial de la Generalitat Valenciana i en la web de subvencions ajuntaments.  
  
Base 13. Pagament anticipat de la subvenció  
1. L'abonament del 100 % de les ajudes s'efectuarà de manera anticipada als municipis beneficiaris, a l'empara del que disposa l'article 171.2 de la Llei 1/2015, de 6 de febrer, d'hisenda pública, del sector públic instrumental i de subvencions, i l'article 44.2.i de la Llei 4/2020, de 30 de desembre, de pressupostos de la Generalitat per a l'exercici 2021.  
2. Abans de procedir al pagament, l'òrgan gestor comprovarà que el beneficiari es troba al corrent amb les seues obligacions amb la Hisenda Estatal d'Administració Tributària, la Hisenda Autonòmica i la Tresoreria General de la Seguretat Social.  
3. Així mateix, les entitats beneficiàries hauran d'acreditar, amb caràcter previ al pagament, estar al corrent de l'obligació de retre comptes anuals davant de la Sindicatura de Comptes, d'acord amb el que es disposa en l'article 199.4 de la Llei 8/2010, de 23 de juny, de règim local de la Comunitat Valenciana.  
4. D'acord amb el que es preveu en l'article 171.5 de la Llei 1/2015. de 6 de febrer, de la Generalitat, d'hisenda pública, del sector públic instrumental i de subvencions, s'eximeixen els beneficiaris de la presentació de garanties pel pagament anticipat de les ajudes, atés que aquests són administracions territorials.  
  
Base 14. Justificació de les subvencions  
1. Per a justificar les subvencions, els beneficiaris tindran un termini mínim de 15 dies a comptar de la data que assenyale la resolució de concessió de subvenció, excepte quan per raons d'interés públic s'acorde l'aplicació del procediment de tramitació d'urgència, pel qual es reduiria el termini a la meitat, segons la Llei de procediment administratiu comú.  
2. Una vegada finalitzades la totalitat de les activitats subvencionades, els ajuntaments beneficiaris hauran de presentar, segons establisca la convocatòria, els documents següents per a justificar la subvenció:  
a) Memòria global del projecte que s'ha dut a terme, en el qual es detalla:  
- Relació d'activitats realitzades.  
- Data de realització de cadascuna de les activitats.  
- Nombre de participants.  
- Avaluació del projecte i impacte en la població de 3 a 18 anys.  
b) Compte justificatiu, amb una relació classificada de les despeses de l'activitat, amb identificació del creditor i del document, degudament numerat, amb la seua data d'emissió i la data de pagament. A l'esmentada documentació s'han d'afegir, sota responsabilitat del declarant, els justificants de despesa o qualsevol altre document amb validesa jurídica que permeta acreditar el compliment de l'objecte de la subvenció pública. El compte haurà d'incloure una declaració de les activitats realitzades que han sigut finançades amb la subvenció i el seu cost, amb el desglossament de cadascuna de les despeses generades.  
  
Base 15. Modificació de la subvenció inicialment concedida  
1. La Direcció General d'Innovació Educativa i Ordenació podrà modificar la subvenció atorgada quan l'activitat no s'haja realitzat o per incompliment de les obligacions establides en la base 5.  
  
2. En el supòsit que l'import de les despeses finalment justificades siga inferior a la subvenció concedida, la quantia de l'ajuda a abonar es minorarà en funció del cost finalment justificat.  
3. En el cas de l'existència de subvencions concedides per altres organismes o entitats per a la mateixa actuació, i donant-se la circumstància que la suma d'aquestes juntament amb l'ajuda concedida a l'empara d'aquestes bases excedeix l'import de les despeses justificades, la subvenció es reduirà en la proporció corresponent.  
  
Base 16. Reintegrament de les subvencions  
1. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els supòsits previstos en els articles 36 i 37 de la Llei general de subvencions.  
2. De conformitat amb l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, serà causa de reintegrament de la subvenció que aquesta siga destinada a la realització d'una activitat o al compliment d'una finalitat prohibida en el títol VI d'aquesta llei.  
3. Els supòsits de reintegrament s'estableixen sense perjudici dels casos en què corresponga incoar un expedient sancionador d'acord amb el que estableix l'article 67 de la Llei general de subvencions.  
4. El termini màxim per a resoldre i notificar serà de dotze mesos des del moment en què s'incoe l'expedient de reintegrament. Una vegada transcorregut l'esmentat termini sense una resolució expressa, suposarà la caducitat del procediment, però no la prescripció de l'acció.  
  
Base 17. Mètode de comprovació i pla de control  
1. Es durà a terme un pla de control de la realització de l'activitat subvencionada mitjançant la comprovació i el control de la documentació de caràcter econòmic justificativa de l'import concedit, que a l'efecte s'ha establit en aquestes bases, de conformitat amb el que estableix l'article 169 de la Llei 1/2015, d'hisenda pública, del sector públic instrumental i de subvencions.  
2. El seguiment de les subvencions concedides és atribució de la direcció general competent en matèria d'innovació educativa i ordenació, que podrà designar també els òrgans o comissions que considere oportuns per a realitzar-lo.  
3. El pla de control de la subvenció consistirà en la comprovació administrativa, per part de l'òrgan que la concedisca, de la justificació documental de l'ajuda mitjançant la revisió de la documentació d'aportació preceptiva per part dels beneficiaris i que a aquest efecte està especificada en la base catorzena d'aquestes bases, referida a la justificació de les ajudes.  
  
Base 18. Règim d'infraccions i sancions  
1. El règim sancionador serà el previst en els articles 173 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, de conformitat amb el que estableix el capítol III del títol preliminar de la Llei 40/2015, d'1 d'octubre, de règim jurídic del sector públic i el títol IV de la Llei 38/2003, de 17 de novembre, general de subvencions.  
  
2. Els subjectes beneficiaris de subvencions que siguen responsables de la infracció administrativa seran sancionats d'acord amb el que es disposa en el capítol IV del títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Base 19. Tractament de dades de caràcter personal  
1. La gestió de les ajudes regulades en aquestes bases requereix el tractament de dades de caràcter personal, havent de contemplar-se les mesures i garanties indicades en la normativa referent a la matèria, especialment en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (d'ara en avant, RGPD), i en la Llei orgànica 3/2018, de 5 de desembre, de protecció de dades personals i garantia dels drets digitals (d'ara en avant, LOPDIGDD).  
  
2. En el disseny dels formularis i en la sol·licitud de documentació hauran de tindre's en compte els principis de protecció de dades. En concret, les dades personals seran:  
a) Adequades, pertinents i limitades al que és necessari en relació amb les finalitats per a les quals són tractades. En aquest sentit:  
- Els formularis i la documentació sol·licitada seran proporcionals a les necessitats de gestió i concessió de les ajudes.  
- La publicació de dades s'efectuarà tenint en compte el que es disposa en la disposició addicional 7a de la Llei orgànica 3/2018, de 5 de desembre, de protecció de dades personals i garantia dels drets digitals, i en qualsevol altra recomanació o directriu realitzada pels òrgans competents en matèria de protecció de dades i en matèria de publicitat de subvencions.  
b) Les dades seran exactes i, si fora necessari, actualitzades; els sol·licitants es responsabilitzaran de la veracitat dels documents que presenten; en tot cas, es tindrà en compte que l'entitat convocant no serà responsable de la inexactitud de les dades quan hagen sigut aportades per les persones sol·licitants o els seus representants o obtingudes de registres públics, sense perjudici de la potestat de verificació de l'administració convocant.  
c) Les dades es conservaran durant el temps necessari per a complir amb la finalitat per a la qual es van sol·licitar i per a determinar les possibles responsabilitats que es pogueren derivar d'aquesta finalitat i del tractament de les dades i de conformitat amb normativa d'arxius i documentació.  
3. Amb caràcter general, la finalitat per al tractament de dades personals en relació amb aquesta norma serà la gestió de la concessió i justificació de les subvencions, tenint com a bases de licitud general l'interés públic i el compliment d'una obligació legal, previstes, respectivament, en l'article 6.1.e i 6.1.c de l'RGPD.  
4. La convocatòria de les ajudes haurà d'identificar de manera clara la següent informació:  
a) identitat i dades de contacte de la personal responsable del tractament i de la seua persona delegada de protecció de dades;  
b) finalitats del tractament a què es destinen les dades personals i la base jurídica del tractament d'acord amb el que s'estableix en el punt 3r d'aquesta base;  
c) destinataris o categories de destinataris de les dades personals;  
d) identificació de les transferències internacionals de dades;  
e) termini durant el qual es conservaran les dades personals;  
f) informació relativa a l'exercici dels drets de protecció de dades;  
  
g) dret a presentar una reclamació davant d'una autoritat de control;  
h) si la persona interessada està obligada a facilitar les dades personals i està informada de les possibles conseqüències de no facilitar tals dades.  
En el cas que es recullen dades, tant en la sol·licitud com en el procediment de justificació, de tercers que no siguen la persona sol·licitant o representant, haurà de proporcionar-se un document que permeta el compliment del que s'estableix en aquesta base, havent d'incloure en la declaració responsable l'obligació de la persona sol·licitant o representant d'informar aquelles persones de les quals s'aporten dades per a l'obtenció de la subvenció.  
5. A l'efecte de garantir el dret de les persones interessades a no aportar documents que ja es troben en poder d'aquesta administració o hagen sigut elaborats per qualsevol altra, l'òrgan competent podrà consultar o sol·licitar aquests documents, llevat que la persona interessada s'opose a això, en virtut del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques, o fonamentant-se en la potestat de verificació de les administracions regulada en la disposició addicional huitena de l'LOPDGDD. No obstant això, es requerirà el consentiment o autorització de les persones interessades en els supòsits en què la informació tinga la condició de dades de categories especials, o quan així ho dispose una norma de rang legal.  
6. Les dades de les persones que formen part de la comissió de valoració es tractaran d'acord amb l'RGPD i amb l'LOPDGDD. Es tindrà especial consideració al compliment dels principis relatius al tractament establits en l'article 5 de l'RGPD. Així mateix, haurà d'informar-se'n les persones integrants d'aquesta comissió conforme al que estableixen els articles 13 i 14 de l'RGPD.  
7. La informació completa sobre el tractament de dades personals es troba disponible en el Registre d'activitats de tractament anomenat «Ajudes, beques i subvencions», publicat en la pàgina web de la Conselleria d'Educació, Cultura i Esport.  
  
Base 20. Acceptació de les bases  
La participació en la convocatòria que s'efectue a l'empara d'aquesta ordre implica acceptar aquestes bases reguladores.  
Base 21. Efectes i règim d'impugnació  
1. La present ordre produirà efectes des de l'endemà de ser publicada en el Diari Oficial de la Generalitat Valenciana.  
2. Contra aquesta ordre, que esgota la via administrativa, es podrà interposar un recurs contenciós, administratiu en el termini de dos mesos a comptar des de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant d'aquest mateix òrgan, en el termini d'un mes computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que les persones interessades puguen presentar qualsevol altre recurs que estimen pertinent.  
  
València, 1 d'agost de 2021  
  
El conseller d'Educació, Cultura i Esport,  
Vicent Marzà i Ibáñez